《读司马公集解大玄》
宋代·吕本中

京城半年围，道路三月病。轻舟过江来，所向复未定。

客房夜凉过，气体亦粗胜。月穿窗罅白，风入桐叶劲。

挑灯读太玄，爱此顷刻静。物数极三甲，此理本天命。

首赞则分行，故未及世应。古历汉则亡，易实更三圣。

哀哉杨子云，上与数子竞。虽云耗心力，固自有捷径。

后来司马公，独敛众说盛。锱铢判讹谬，一宗蒙是正。

读玄则知易，此实公所證。如何少年子，便欲献讥评。

我老未知学，读此知不称。掩卷坐搔首，一洗肝肺净。

明朝寻故人，此语殊未竟。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。